

RIALACHÁN CUR CHUN FEIDHME (AE) .../... ÓN gCOIMISIÚN

an 6.6.2024

lena leasaítear Rialachán Cur Chun Feidhme (AE) 2021/763 lena leagtar síos caighdeáin theicniúla cur chun feidhme maidir le cur chun feidhme Rialachán (AE) Uimh. 575/2013 ó Pharlaimint na hEorpa agus ón gComhairle agus Treoir 2014/59/AE ó Pharlaimint na hEorpa agus ón gComhairle a mhéid a bhaineann le tuairisciú maoirseachta agus nochtadh poiblí an íoscheanglais le haghaidh cistí dílse agus dliteanais incháilithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus lena leasaítear Rialachán (AE) Uimh. 648/2012[[1]](#footnote-1), agus go háirithe Airteagal 430(7), an cúigiú fomhír, agus Airteagal 434a, an cúigiú fomhír, de,

Ag féachaint do Threoir 2014/59/AE ó Pharlaimint na hEorpa agus ón gComhairle an 15 Bealtaine 2014 lena mbunaítear creat do théarnamh agus réiteach institiúidí creidmheasa agus gnólachtaí infheistíochta agus lena leasaítear Treoir 82/891/CEE ón gComhairle, agus Treoracha 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/AE, 2012/30/AE agus 2013/36/AE, agus Rialacháin (AE) Uimh. 1093/2010 agus (AE) Uimh. 648/2012 ó Pharlaimint na hEorpa agus ón gComhairle[[2]](#footnote-2), agus go háirithe Airteagal 45i(5), an cúigiú fomhír, agus Airteagal 45i(6), an cúigiú fomhír, di,

De bharr an mhéid seo a leanas:

(1) Le Rialachán (AE) 2022/2036 ó Pharlaimint na hEorpa agus ón gComhairle[[3]](#footnote-3) tugadh isteach i Rialachán (AE) Uimh. 575/2013 an ceanglas nach mór d’eintitis idirmheánacha i ngrúpa réitigh a sealúchais ionstraimí cistí dílse agus ionstraimí dliteanas incháilithe a asbhaint as ítimí dliteanas incháilithe a úsáidtear chun an ceanglas a leagtar amach in Airteagal 92b de Rialachán (AE) Uimh. 575/2013 a chomhlíonadh (‘ceanglas maidir le Cumas Iomlán Ionsúcháin Caillteanais inmheánach’ nó ‘TLAC inmheánach’) nó an ceanglas a leagtar amach in Airteagal 45f de Threoir 2014/59/AE[[4]](#footnote-4) (‘íoscheanglas inmheánach le haghaidh cistí dílse agus dliteanais incháilithe nó ‘ICDI inmheánach’) i gcás inar eintitis nach eintitis réitigh iad féin agus a bhaineann leis an ngrúpa réitigh céanna a d’eisigh na hionstraimí cistí dílse agus na hionstraimí dliteanas incháilithe sin. Dá bhrí sin, is gá an ceanglas asbhainte sin a chur san áireamh sna teimpléid chun nochtadh poiblí a dhéanamh ar fhaisnéis chomhchuibhithe maidir le ICDI inmheánach agus TLAC inmheánach a leagtar amach i Rialachán Cur Chun Feidhme (AE) 2021/763 ón gCoimisiún[[5]](#footnote-5). Ba cheart an ceanglas asbhainte sin a chur san áireamh freisin san fhaisnéis chomhchuibhithe a chuirtear ar fáil d’údaráis inniúla agus d’údaráis réitigh.

(2) Treoir (AE) 2024/1174 ó Pharlaimint na hEorpa agus ón gComhairle lena leasaítear Treoir 2014/59/AE agus Rialachán (AE) Uimh. 806/2014 a mhéid a bhaineann le gnéithe áirithe den íoscheanglas le haghaidh cistí dílse agus dliteanais incháilithe[[6]](#footnote-6), a leasaigh a thuilleadh an ceanglas asbhainte a leagtar síos i Rialachán (AE) Uimh. 575/2013 trína shonrú i dTreoir 2014/59/AE agus i Rialachán (AE) Uimh. 806/2014 nach bhfuil eintitis idirmheánacha i ngrúpa réitigh le hasbhaint a dhéanamh ar a sealúchais ionstraimí cistí dílse arna n‑eisiúint ag eintitis leachtaithe a bhaineann leis an ngrúpa réitigh céanna agus nach eintitis réitigh iad féin ach amháin faoi réir coinníollacha áirithe a bhaineann le hábharthacht na sealúchas sin. Ba cheart na leasuithe sin a chur san áireamh freisin san fhaisnéis chomhchuibhithe a sholáthraítear i dteimpléid maidir le nochtadh poiblí agus tuairisciú do na húdaráis inniúla agus do na húdaráis réitigh.

(3) Eintitis atá faoi réir na gceanglas a leagtar amach in Airteagal 92a nó Airteagal 92b de Rialachán (AE) Uimh. 575/2013 (‘ceanglas TLAC’) nó faoi réir an cheanglais a leagtar amach in Airteagal 45 de Threoir 2014/59/AE (‘ICDI’), féadfaidh siad, ach réamhchead a fháil óna n‑údarás réitigh, ionstraimí dliteanas incháilithe a cheannach, a fhuascailt, a aisíoc nó a athcheannach i gcomhréir le hAirteagal 78a de Rialachán (AE) Uimh. 575/2013. Leis na méideanna a chumhdaítear leis an gcead sin, laghdaítear cumas na n‑eintiteas ICDI nó ceanglas TLAC a chomhlíonadh. Dá bhrí sin, is gá a shonrú conas ba cheart tionchar an cheada sin a chur san áireamh i nochtaí poiblí agus i dtuairisciú d’údaráis inniúla agus d’údaráis réitigh.

(4) Dá bhrí sin, ba cheart Rialachán Cur Chun Feidhme (AE) 2021/763 a leasú dá réir sin.

(5) Tá an Rialachán seo bunaithe ar na dréachtchaighdeáin theicniúla cur chun feidhme a chuir an tÚdarás Baincéireachta Eorpach faoi bhráid an Choimisiúin.

(6) Rinne an tÚdarás Baincéireachta Eorpach comhairliúcháin phoiblí oscailte a reáchtáil maidir leis na dréachtchaighdeáin theicniúla cur chun feidhme ar a bhfuil an Rialachán seo bunaithe, rinne sé anailís ar na costais agus ar na tairbhí a d’fhéadfadh a bheith ag baint leo agus d’iarr sé comhairle ar an nGrúpa Geallsealbhóirí Baincéireachta arna bhunú i gcomhréir le hAirteagal 37 de Rialachán (AE) Uimh. 1093/2010 ó Pharlaimint na hEorpa agus ón gComhairle[[7]](#footnote-7).

(7) Chun a ndóthain ama a thabhairt d’eintitis atá faoi réir na hoibleagáide faisnéis a thuairisciú nó a nochtadh i gcomhréir le Rialachán (AE) Uimh. 575/2013 nó Treoir 2014/59/AE chun oiriúnú do na hathruithe ar theimpléid agus ar fhaisnéis chomhchuibhithe, ba cheart feidhm a bheith ag na hathruithe 6 mhí tar éis dháta a theacht i bhfeidhm.

TAR ÉIS AN RIALACHÁN SEO A GHLACADH:

Airteagal 1

Leasuithe ar Rialachán Cur Chun Feidhme (AE) 2021/763

Leasaítear Rialachán Cur Chun Feidhme (AE) 2021/763 mar a leanas:

(1) cuirtear teimpléid M 02.00 agus M 03.00 a leagtar amach in Iarscríbhinn I a ghabhann leis an Rialachán seo in ionad theimpléid M 02.00 agus M 03.00 a leagtar amach in Iarscríbhinn I.

(2) cuirtear an téacs in Iarscríbhinn II a ghabhann leis an Rialachán seo in ionad Iarscríbhinn II.

(3) cuirtear teimpléid EU TLAC1 agus EU ILAC a leagtar amach in Iarscríbhinn III a ghabhann leis an Rialachán seo in ionad theimpléid EU TLAC1 agus EU ILAC a leagtar amach in Iarscríbhinn V.

(4) cuirtear an téacs in Iarscríbhinn IV a ghabhann leis an Rialachán seo in ionad Iarscríbhinn VI.

Airteagal 2

**Teacht i bhfeidhm agus cur i bhfeidhm**

Tiocfaidh an Rialachán seo i bhfeidhm an fichiú lá tar éis lá a fhoilsithe in *Iris Oifigiúil an Aontais Eorpaigh*.

Beidh feidhm aige ón *[Oifig na bhFoilseachán cuir isteach an dáta 6 mhí tar éis dháta theacht i bhfeidhm an Rialacháin leasaithigh seo]*.

Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit.

Arna dhéanamh sa Bhruiséil, 6.6.2024

Thar ceann an Choimisiúin

An tUachtarán  
 Ursula VON DER LEYEN

1. IO L 176, 27.6.2013, lch. 1, ELI: http://data.europa.eu/eli/reg/2013/575/oj. [↑](#footnote-ref-1)
2. IO L 173, 12.6.2014, lch. 190, ELI: http://data.europa.eu/eli/dir/2014/59/oj. [↑](#footnote-ref-2)
3. Rialachán (AE) 2022/2036 ó Pharlaimint na hEorpa agus ón gComhairle an 19 Deireadh Fómhair 2022 lena leasaítear Rialachán (AE) Uimh. 575/2013 agus Treoir 2014/59/AE a mhéid a bhaineann le láimhseáil stuamachta institiúidí a bhfuil tábhacht shistéamach dhomhanda leo agus a bhfuil straitéis réitigh ilphointí iontrála acu mar aon le modhanna le haghaidh ionstraimí a shuibscríobh go hindíreach atá incháilithe chun an t‑íoscheanglas maidir le cistí dílse agus dliteanais incháilithe a chomhlíonadh (IO L 275, 25.10.2022, lch. 1, ELI: http://data.europa.eu/eli/reg/2022/2036/oj) [↑](#footnote-ref-3)
4. Treoir 2014/59/AE ó Pharlaimint na hEorpa agus ón gComhairle an 15 Bealtaine 2014 lena mbunaítear creat do théarnamh agus réiteach institiúidí creidmheasa agus gnólachtaí infheistíochta agus lena leasaítear Treoir 82/891/CEE ón gComhairle, agus Treoracha 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/AE, 2012/30/AE agus 2013/36/AE, agus Rialacháin (AE) Uimh. 1093/2010 agus (AE) Uimh. 648/2012, ó Pharlaimint na hEorpa agus ón gComhairle (IO L 173, 12.06.2014, lgh. 190-348) [↑](#footnote-ref-4)
5. Rialachán Cur Chun Feidhme (AE) 2021/763 ón gCoimisiún an 23 Aibreán 2021 lena leagtar síos caighdeáin theicniúla cur chun feidhme maidir le cur chun feidhme Rialachán (AE) Uimh. 575/2013 ó Pharlaimint na hEorpa agus ón gComhairle agus Treoir 2014/59/AE ó Pharlaimint na hEorpa agus ón gComhairle a mhéid a bhaineann le tuairisciú maoirseachta agus nochtadh poiblí an íoscheanglais le haghaidh cistí dílse agus dliteanais incháilithe (IO L 168, 12.5.2021, lch. 1) [↑](#footnote-ref-5)
6. Treoir (AE) 2024/1174 ó Pharlaimint na hEorpa agus ón gComhairle an 11 Aibreán 2024 lena leasaítear Treoir 2014/59/AE agus Rialachán (AE) Uimh. 806/2014 a mhéid a bhaineann le gnéithe áirithe den íoscheanglas le haghaidh cistí dílse agus dliteanais incháilithe,(IO L 2024/1174, 22.4.2024). [↑](#footnote-ref-6)
7. Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (An tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n‑aisghairtear Cinneadh 2009/78/CE ón gCoimisiún (IO L 331, 15.12.2010, lch. 12, ELI: http://data.europa.eu/eli/reg/2010/1093/oj). [↑](#footnote-ref-7)