

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

от 6.6.2024 година

за изменение на Регламент за изпълнение (ЕС) 2021/763 за определяне на техническите стандарти за изпълнение за прилагането на Регламент (ЕС) № 575/2013 на Европейския парламент и на Съвета и Директива 2014/59/ЕС на Европейския парламент и на Съвета по отношение на предоставянето на информация на надзорните органи и публичното оповестяване на минималното изискване за собствени средства и приемливи задължения

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и за изменение на Регламент (ЕС) № 648/2012[[1]](#footnote-1), и по-специално член 430, параграф 7, пета алинея и член 434а, пета алинея от него,

като взе предвид Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета[[2]](#footnote-2), и по-специално член 45и, параграф 5, пета алинея и член 45и, параграф 6, пета алинея от нея,

като има предвид, че:

(1) С Регламент (ЕС) 2022/2036 на Европейския парламент и на Съвета[[3]](#footnote-3) се въвежда в Регламент (ЕС) № 575/2013 изискването към междинните субекти в група за преструктуриране да приспадат от елементите на приемливите задължения позициите си в инструменти на собствените средства и инструменти на приемливите задължения, използвани за спазване на изискването по член 92б от Регламент (ЕС) № 575/2013 („изискване за вътрешен общ капацитет за поемане на загуби“ или „вътрешен ОКПЗ“) или изискването по член 45е от Директива 2014/59/ЕС[[4]](#footnote-4) („вътрешно минимално изискване за собствени средства и приемливи задължения“ или „вътрешно МИПЗ“), когато тези инструменти на собствените средства и инструменти на приемливите задължения са емитирани от субекти, които не са субекти за преструктуриране и принадлежат към същата група за преструктуриране. Следователно се налага това изискване за приспадане да бъде отразено в образците за публично оповестяване на хармонизирана информация относно вътрешното МИПЗ и вътрешния ОКПЗ, установени в Регламент за изпълнение (ЕС) 2021/763 на Комисията[[5]](#footnote-5). Това изискване за приспадане следва също така да бъде отразено в хармонизираната информация, предоставяна на компетентните органи и на органите за преструктуриране.

(2) С Директива (ЕС) 2024/1174 на Европейския парламент и на Съвета за изменение на Директива 2014/59/ЕС и Регламент (ЕС) № 806/2014 по отношение на някои аспекти на минималното изискване за собствен капитал и приемливи задължения[[6]](#footnote-6) допълнително бе изменено предвиденото в Регламент (ЕС) № 575/2013 изискване за приспадане, като в Директива 2014/59/ЕС и Регламент (ЕС) № 806/2014 се уточнява, че междинните субекти в група за преструктуриране могат единствено да приспадат позициите си в инструменти на собствените средства, емитирани от ликвидационни субекти, които принадлежат към същата група за преструктуриране и самите не са субекти за преструктуриране, при спазване на определени условия, свързани със съществеността на тези позиции. Тези изменения следва да бъдат отразени и в хармонизираната информация, която се предоставя в образците за публично оповестяване и докладване на компетентните органи и органите за преструктуриране.

(3) Субектите, за които се прилагат изискванията, предвидени в член 92а или член 92б от Регламент (ЕС) № 575/2013 („изискването за ОКПЗ“), или изискването, предвидено в член 45 от Директива 2014/59/ЕС („МИПЗ“), могат с предварителното разрешение на съответния им орган за преструктуриране да закупят, изкупят, изплатят или изкупят обратно инструменти на приемливите задължения в съответствие с член 78а от Регламент (ЕС) № 575/2013. Сумите по такова разрешение намаляват капацитета на субектите да изпълняват МИПЗ или изискването за ОКПЗ. Поради това е необходимо да се уточни как следва да бъде отразено въздействието на такова разрешение при публичното оповестяване и докладването пред компетентните органи и органите за преструктуриране.

(4) Поради това Регламент за изпълнение (ЕС) 2021/763 следва да бъде съответно изменен.

(5) Настоящият регламент е изготвен въз основа на проектите на технически стандарти за изпълнение, представени на Комисията от Европейския банков орган.

(6) Европейският банков орган проведе открити обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от банковия сектор, създадена с член 37 от Регламент (ЕС) № 1093/2010 на Европейския парламент и на Съвета[[7]](#footnote-7).

(7) За да се осигури достатъчно време на субектите, които трябва да предоставят или оповестяват информация в съответствие с Регламент (ЕС) № 575/2013 или Директива 2014/59/ЕС, за приспособяване към промените в образците и хармонизираната информация, промените следва да започнат да се прилагат шест месеца след датата на влизането им в сила,

ПРИЕ НАСТОЯЩИЯ РЕГЛАМЕНТ:

Член 1

Изменения на Регламент за изпълнение (ЕС) 2021/763

Регламент за изпълнение (ЕС) 2021/763 се изменя, както следва:

(1) Образци M 02.00 и M 03.00 от приложение I се заменят с образци M 02.00 и M 03.00 от приложение I към настоящия регламент.

(2) Приложение II се заменя с текста в приложение II към настоящия регламент.

(3) Образци EU TLAC1 и EU ILAC в приложение V се заменят с образци EU TLAC1 и EU ILAC в приложение III към настоящия регламент.

(4) Приложение VI се заменя с текста в приложение IV към настоящия регламент.

Член 2

**Влизане в сила и прилагане**

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Той се прилага от [*ОВ: моля, въведете датата = шест месеца след датата на влизане в сила на настоящия регламент за изменение*].

Настоящият регламент е задължителен в своята цялост и се прилага пряко във всички държави членки.

Съставено в Брюксел на 6.6.2024 година.

За Комисията

Председател  
 Ursula VON DER LEYEN

1. ОВ L 176, 27.6.2013 г., стр. 1., ELI: http://data.europa.eu/eli/reg/2013/575/oj. [↑](#footnote-ref-1)
2. ОВ L 173, 12.6.2014 г., стр. 190., ELI: http://data.europa.eu/eli/dir/2014/59/oj. [↑](#footnote-ref-2)
3. Регламент (ЕС) 2022/2036 на Европейския парламент и на Съвета от 19 октомври 2022 г. за изменение на Регламент (ЕС) № 575/2013 и Директива 2014/59/ЕС по отношение на пруденциалното третиране на глобални системно значими институции, които са обект на стратегия за преструктуриране с множество входни точки, и методи за непряко записване на инструменти, приемливи за покриване на минималното изискване за собствен капитал и приемливи задължения (ОВ L 275, 25.10.2022 г., стр. 1, ELI: http://data.europa.eu/eli/reg/2022/2036/oj) [↑](#footnote-ref-3)
4. Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (ОВ L 173, 12.6.2014 г., стр. 190—348). [↑](#footnote-ref-4)
5. Регламент за изпълнение (ЕС) 2021/763 на Комисията от 23 април 2021 г. за определяне на техническите стандарти за изпълнение за прилагането на Регламент (ЕС) № 575/2013 на Европейския парламент и на Съвета и Директива 2014/59/ЕС на Европейския парламент и на Съвета по отношение на предоставянето на информация на надзорните органи и публичното оповестяване на минималното изискване за собствени средства и приемливи задължения (ОВ L 168, 12.5.2021 г., стр. 1). [↑](#footnote-ref-5)
6. Директива (ЕС) 2024/1174 на Европейския парламент и на Съвета от 11 април 2024 година за изменение на Директива 2014/59/ЕС и Регламент (ЕС) № 806/2014 по отношение на някои аспекти на минималното изискване за собствен капитал и приемливи задължения (ОВ L, 2024/1174, 22.4.2024 г.). [↑](#footnote-ref-6)
7. Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (OВ L 331, 15.12.2010 г., стр. 12, ELI: http://data.europa.eu/eli/reg/2010/1093/oj). [↑](#footnote-ref-7)