

IZVEDBENA UREDBA KOMISIJE (EU) …/…

z dne 6.6.2024

o spremembi Izvedbene uredbe (EU) 2021/763 o določitvi izvedbenih tehničnih standardov za uporabo Uredbe (EU) št. 575/2013 Evropskega parlamenta in Sveta ter Direktive 2014/59/EU Evropskega parlamenta in Sveta v zvezi z nadzorniškim poročanjem ter javnim razkritjem minimalne zahteve glede kapitala in kvalificiranih obveznosti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije ter o spremembi Uredbe (EU) št. 648/2012[[1]](#footnote-1) in zlasti člena 430(7), peti pododstavek, ter člena 434a, peti pododstavek, Uredbe,

ob upoštevanju Direktive 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta[[2]](#footnote-2) ter zlasti člena 45i(5), peti pododstavek, in člena 45i(6), peti pododstavek Direktive,

ob upoštevanju naslednjega:

(1) Z Uredbo (EU) 2022/2036 Evropskega parlamenta in Sveta[[3]](#footnote-3) je bila v Uredbo (EU) št. 575/2013 uvedena zahteva, da morajo vmesni subjekti v skupini v postopku reševanja od postavk kvalificiranih obveznosti odbiti svoje deleže v kapitalskih instrumentih in instrumentih kvalificiranih obveznosti, ki se uporabljajo za izpolnjevanje zahteve iz člena 92b Uredbe (EU) št. 575/2013 (v nadaljnjem besedilu: zahteva glede notranje skupne sposobnosti pokrivanja izgub ali notranja TLAC), ali zahteve iz člena 45f Direktive 2014/59/EU[[4]](#footnote-4) (v nadaljnjem besedilu: notranja minimalna zahteva glede kapitala in kvalificiranih obveznosti ali notranja MREL), kadar so te kapitalske instrumente in instrumente kvalificiranih obveznosti izdali subjekti, ki sami niso subjekti v postopku reševanja in pripadajo isti skupini v postopku reševanja. Zato je treba to zahtevo po odbitku upoštevati v predlogah za javno razkritje usklajenih informacij o notranji MREL in notranji TLAC iz Izvedbene uredbe Komisije (EU) 2021/763[[5]](#footnote-5). Ta zahteva po odbitku bi se morala odražati tudi v usklajenih informacijah, predloženih pristojnim organom in organom za reševanje.

(2) Z Direktivo (EU) 2024/1174 Evropskega parlamenta in Sveta o spremembi Direktive 2014/59/EU in Uredbe (EU) št. 806/2014 glede določenih vidikov minimalne zahteve glede kapitala in kvalificiranih obveznosti[[6]](#footnote-6) je bila dodatno spremenjena zahteva po odbitku iz Uredbe (EU) št. 575/2013, tako da je v Direktivi 2014/59/EU in Uredbi (EU) št. 806/2014 določeno, da morajo vmesni subjekti v skupini v postopku reševanja odbiti samo tiste deleže v kapitalskih instrumentih, ki jih izdajo subjekti za likvidacijo, ki pripadajo isti skupini v postopku reševanja in sami niso subjekti v postopku reševanja, ob upoštevanju nekaterih pogojev, povezanih s pomembnostjo teh deležev. Te spremembe bi se morale odražati tudi v usklajenih informacijah, zagotovljenih v predlogah za javno razkritje in poročanje pristojnim organom in organom za reševanje.

(3) Subjekti, za katere veljajo zahteve iz člena 92a ali člena 92b Uredbe (EU) št. 575/2013 (v nadaljnjem besedilu: zahteva glede TLAC) ali zahteva iz člena 45 Direktive 2014/59/EU (v nadaljnjem besedilu: MREL), lahko s predhodnim dovoljenjem svojega organa za reševanje instrumente kvalificiranih obveznosti odpokličejo, odkupijo, odplačajo ali izplačajo v skladu s členom 78a Uredbe (EU) št. 575/2013. Zneski, ki jih zajema tako dovoljenje, zmanjšujejo sposobnost subjektov za izpolnjevanje MREL ali zahteve glede TLAC. Zato je treba določiti, kako bi se moral učinek takega dovoljenja odražati v javnih razkritjih ter poročanju pristojnim organom in organom za reševanje.

(4) Izvedbeno uredbo (EU) 2021/763 bi bilo zato treba ustrezno spremeniti.

(5) Ta uredba temelji na osnutku izvedbenih tehničnih standardov, ki ga je Komisiji predložil Evropski bančni organ.

(6) Evropski bančni organ je o osnutku izvedbenih tehničnih standardov, na katerem temelji ta uredba, izvedel odprta javna posvetovanja, analiziral morebitne povezane stroške in koristi ter zaprosil za nasvet interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta[[7]](#footnote-7).

(7) Da se subjektom, za katere velja obveznost poročanja ali razkritja informacij v skladu z Uredbo (EU) št. 575/2013 ali Direktivo 2014/59/EU, zagotovi dovolj časa za prilagoditev spremembam predlog in usklajenih informacij, bi se morale spremembe iz te uredbe začeti uporabljati šest mesecev po datumu začetka njene veljavnosti –

SPREJELA NASLEDNJO UREDBO:

Člen 1

Spremembe Izvedbene uredbe (EU) 2021/763

Izvedbena uredba (EU) 2021/763 se spremeni:

(1) predlogi M 02.00 in M 03.00 iz Priloge I se nadomestita s predlogama M 02.00 in M 03.00 iz Priloge I k tej uredbi;

(2) Priloga II se nadomesti z besedilom iz Priloge II k tej uredbi;

(3) predlogi EU TLAC1 in EU ILAC iz Priloge V se nadomestita s predlogama EU TLAC1 in EU ILAC iz Priloge III k tej uredbi;

(4) Priloga VI se nadomesti z besedilom iz Priloge IV k tej uredbi.

Člen 2

**Začetek veljavnosti in uporaba**

Ta uredba začne veljati dvajseti dan po objavi v *Uradnem listu Evropske unije*.

Uporablja se od *[Urad za publikacije, vstaviti datum, ki je šest mesecev po začetku veljavnosti te uredbe o spremembi].*

Ta uredba je v celoti zavezujoča in se neposredno uporablja v vseh državah članicah.

V Bruslju, 6.6.2024

Za Komisijo

Predsednica  
 Ursula VON DER LEYEN

1. UL L 176, 27.6.2013, str. 1, ELI: http://data.europa.eu/eli/reg/2013/575/oj. [↑](#footnote-ref-1)
2. UL L 173, 12.6.2014, str. 190, ELI: http://data.europa.eu/eli/dir/2014/59/oj. [↑](#footnote-ref-2)
3. Uredba (EU) 2022/2036 Evropskega parlamenta in Sveta z dne 19. oktobra 2022 o spremembi Uredbe (EU) št. 575/2013 in Direktive 2014/59/EU v zvezi z bonitetno obravnavo globalnih sistemsko pomembnih institucij s strategijo reševanja z več vstopnimi točkami in metodami za posredni vpis instrumentov, primernih za izpolnjevanje minimalne zahteve glede kapitala in kvalificiranih obveznosti (UL L 275, 25.10.2022, str. 1, ELI: http://data.europa.eu/eli/reg/2022/2036/oj). [↑](#footnote-ref-3)
4. Direktiva 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL L 173, 12.6.2014, str. 190). [↑](#footnote-ref-4)
5. Izvedbena uredba Komisije (EU) 2021/763 z dne 23. aprila 2021 o določitvi izvedbenih tehničnih standardov za uporabo Uredbe (EU) št. 575/2013 Evropskega parlamenta in Sveta ter Direktive 2014/59/EU Evropskega parlamenta in Sveta v zvezi z nadzorniškim poročanjem ter javnim razkritjem minimalne zahteve glede kapitala in kvalificiranih obveznosti (UL L 168, 12.5.2021, str. 1). [↑](#footnote-ref-5)
6. Direktiva (EU) 2024/1174 Evropskega parlamenta in Sveta z dne 11. aprila 2024 o spremembi Direktive 2014/59/EU in Uredbe (EU) št. 806/2014 glede določenih vidikov minimalne zahteve glede kapitala in kvalificiranih obveznosti (UL L, 2024/1174, 22.4.2024). [↑](#footnote-ref-6)
7. Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12, ELI: http://data.europa.eu/eli/reg/2010/1093/oj). [↑](#footnote-ref-7)