

REGOLAMENT TA’ IMPLIMENTAZZJONI TAL-KUMMISSJONI (UE) .../...

ta'6.6.2024

li jemenda r-Regolament ta’ Implimentazzjoni tal-Kummissjoni (UE) 2021/763 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill u tad-Direttiva 2014/59/UE tal-Parlament Ewropew u tal-Kunsill fir-rigward tar-rapportar superviżorju u d-divulgazzjoni pubblika tar-rekwiżit minimu għall-fondi proprji u l-obbligazzjonijiet eliġibbli

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012[[1]](#footnote-1), u b’mod partikolari l-Artikolu 430(7), il-ħames subparagrafu, u l-Artikolu 434a, il-ħames subparagrafu, tiegħu,

Wara li kkunsidrat id-Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KEE, u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill[[2]](#footnote-2), u b’mod partikolari l-Artikolu 45i(5), il-ħames subparagrafu, u l-Artikolu 45i(6), il-ħames subparagrafu tagħha,

Billi:

(1) Ir-Regolament (UE) 2022/2036 tal-Parlament Ewropew u tal-Kunsill[[3]](#footnote-3) introduċa r-rekwiżit, fir-Regolament (UE) Nru 575/2013, li l-entitajiet intermedji fi grupp ta’ riżoluzzjoni għandhom inaqqsu l-parteċipazzjonijiet tagħhom ta’ strumenti ta’ fondi proprji u strumenti tal-obbligazzjonijiet eliġibbli użati għall-konformità mar-rekwiżit stabbilit fl-Artikolu 92b tar-Regolament (UE) Nru 575/2013 (“rekwiżit intern tal-Kapaċità Totali ta’ Assorbiment tat-Telf” jew “TLAC intern”) mill-entrati tal-obbligazzjonijiet eliġibbli jew ir-rekwiżit stabbilit fl-Artikolu 45f tad-Direttiva 2014/59/UE[[4]](#footnote-4) (“rekwiżit minimu intern għall-fondi proprji u obbligazzjonijiet eliġibbli jew “MREL intern”) meta dawk l-istrumenti ta’ fondi proprji u l-istrumenti ta’ obbligazzjonijiet eliġibbli jkunu nħarġu minn entitajiet li nfushom ma jkunux entitajiet ta’ riżoluzzjoni u li jappartjenu fl-istess grupp ta’ riżoluzzjoni. Għalhekk, huwa meħtieġ li dan ir-rekwiżit ta’ tnaqqis jiġi rifless fil-mudelli għad-divulgazzjoni pubblika ta’ informazzjoni armonizzata dwar l-MREL intern u t-TLAC intern stabbilit fir-Regolament ta’ Implimentazzjoni tal-Kummissjoni (UE) 2021/763[[5]](#footnote-5). Dan ir-rekwiżit ta’ tnaqqis jenħtieġ li jiġi rifless bl-istess mod fl-informazzjoni armonizzata pprovduta lill-awtoritajiet kompetenti u ta’ riżoluzzjoni.

(2) Id-Direttiva (UE) 2024/1174 tal-Parlament Ewropew u tal-Kunsill li temenda d-Direttiva 2014/59/UE u r-Regolament (UE) Nru 806/2014 fir-rigward ta’ ċerti aspetti tar-rekwiżit minimu għal fondi proprji u obbligazzjonijiet eliġibbli[[6]](#footnote-6) temenda ulterjorment ir-rekwiżit ta’ tnaqqis stabbilit fir-Regolament (UE) Nru 575/2013 billi fid-Direttiva 2014/59/UE u r-Regolament (UE) Nru 806/2014 tispeċifika li l-entitajiet intermedji fi grupp ta’ riżoluzzjoni għandhom inaqqsu biss il-parteċipazzjonijiet tagħhom ta’ strumenti ta’ fondi proprji maħruġa minn entitajiet ta’ likwidazzjoni li jappartjenu għall-istess grupp ta’ riżoluzzjoni u li huma stess mhumiex entitajiet ta’ riżoluzzjoni, soġġetti għal ċerti kundizzjonijiet relatati mal-materjalità ta’ dawk il-parteċipazzjonijiet. Jenħtieġ li dawk l-emendi jiġu riflessi wkoll fl-informazzjoni armonizzata pprovduta fil-mudelli għad-divulgazzjoni pubblika u għar-rapportar lill-awtoritajiet kompetenti u lill-awtoritajiet ta’ riżoluzzjoni.

(3) L-entitajiet soġġetti għar-rekwiżiti stabbiliti fl-Artikolu 92a jew l-Artikolu 92b tar-Regolament (UE) Nru 575/2013 (“rekwiżit TLAC”) jew ir-rekwiżit stabbilit fl-Artikolu 45 tad-Direttiva 2014/59/UE (“MREL”) jistgħu, bil-permess minn qabel tal-awtorità ta’ riżoluzzjoni tagħhom, jixtru, jifdu, iħallsu lura jew jixtru mill-ġdid strumenti ta’ obbligazzjonijiet eliġibbli f’konformità mal-Artikolu 78a tar-Regolament (UE) Nru 575/2013. L-ammonti koperti minn tali permess inaqqsu l-kapaċità tal-entitajiet li jissodisfaw ir-rekwiżit tal-MREL jew tat-TLAC. Għaldaqstant, huwa meħtieġ li jiġi speċifikat kif l-impatt ta’ tali permess jenħtieġ li jiġi rifless fid-divulgazzjonijiet pubbliċi u fir-rapportar lill-awtoritajiet kompetenti u lill-awtoritajiet ta’ riżoluzzjoni.

(4) Għalhekk, jenħtieġ li r-Regolament ta’ Implimentazzjoni (UE) 2021/763 jiġi emendat skont dan.

(5) Dan ir-Regolament huwa bbażat fuq l-abbozz tal-istandards tekniċi ta’ implimentazzjoni ppreżentat lill-Kummissjoni mill-Awtorità Bankarja Ewropea.

(6) L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi ta’ implementazzjoni li dan ir-Regolament huwa bbażat fuqhom, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[7]](#footnote-7).

(7) Biex l-entitajiet soġġetti għall-obbligu li jirrapportaw jew jiddivulgaw informazzjoni f’konformità mar-Regolament (UE) Nru 575/2013 jew mad-Direttiva 2014/59/UE jingħataw biżżejjed żmien biex jadattaw għall-bidliet fil-mudelli u l-informazzjoni armonizzata, il-bidliet jenħtieġ li jibdew japplikaw sitt xhur wara d-data tad-dħul fis-seħħ tagħha.

ADOTTAT DAN IR-REGOLAMENT:

Artikolu 1

Emendi tar-Regolament ta’ Implimentazzjoni (UE) 2021/763

Ir-Regolament ta’ Implimentazzjoni tal-Kummissjoni (UE) 2021/763 huwa emendat kif ġej:

(1) il-mudelli M 02.00 u M 03.00 stabbiliti fl-Anness I huma sostitwiti bil-mudelli M 02.00 u M 03.00 stabbiliti fl-Anness I ta’ dan ir-Regolament.

(2) L-Anness II huwa sostitwit bit-test tal-Anness II ta’ dan ir-Regolament.

(3) il-mudelli EU TLAC1 u EU ILAC stabbiliti fl-Anness V huma sostitwiti bil-mudelli EU TLAC1 u EU ILAC stabbiliti fl-Anness III ta’ dan ir-Regolament.

(4) l-Anness VI huwa sostitwit bit-test tal-Anness IV ta’ dan ir-Regolament.

Artikolu 2

**Dħul fis-seħħ u applikazzjoni**

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’*Il-Ġurnal Uffiċjali tal-Unjoni Ewropea*.

Għandu japplika minn *[ĠU jekk jogħġbok daħħal id-data sitt xhur wara d-data tad-dħul fis-seħħ ta’ dan ir-Regolament emendatorju]*.

Dan ir-Regolament għandu jorbot fl-intier tiegħu u japplika direttament fl-Istati Membri.

Magħmul fi Brussell, 6.6.2024

Għall-Kummissjoni

Il-President  
 Ursula VON DER LEYEN

1. ĠU L 176, 27.6.2013, p. 1, ELI: http://data.europa.eu/eli/reg/2013/575/oj. [↑](#footnote-ref-1)
2. ĠU L 173, 12.6.2014, p. 190, ELI: http://data.europa.eu/eli/dir/2014/59/oj. [↑](#footnote-ref-2)
3. Ir-Regolament (UE) 2022/2036 tal-Parlament Ewropew u tal-Kunsill tad-19 ta’ Ottubru 2022 li jemenda r-Regolament (UE) Nru 575/2013 u d-Direttiva 2014/59/UE fir-rigward tat-trattament prudenzjali ta’ istituzzjonijiet globali sistemikament importanti bi strateġija ta’ riżoluzzjoni b’punti multipli ta’ dħul u metodi għas-sottoskrizzjoni indiretta ta’ strumenti eliġibbli biex jissodisfaw ir-rekwiżit minimu għal fondi proprji u obbligazzjonijiet eliġibbli, (ĠU L 275, 25.10.2022, p. 1, ELI: http://data.europa.eu/eli/reg/2022/2036/oj) [↑](#footnote-ref-3)
4. Id-Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KEE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.06.2014, p. 190-348) [↑](#footnote-ref-4)
5. Ir-Regolament ta’ Implimentazzjoni tal-Kummissjoni (UE) 2021/763 tat-23 ta’ April 2021 li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill u tad-Direttiva 2014/59/UE tal-Parlament Ewropew u tal-Kunsill fir-rigward tar-rapportar superviżorju u d-divulgazzjoni pubblika tar-rekwiżit minimu għall-fondi proprji u l-obbligazzjonijiet eliġibbli (ĠU L 168, 12.5.2021, p. 1) [↑](#footnote-ref-5)
6. Id-Direttiva (UE) 2024/1174 tal-Parlament Ewropew u tal-Kunsill tal-11 ta’ April 2024 li temenda d-Direttiva 2014/59/UE u r-Regolament (UE) Nru 806/2014 fir-rigward ta’ ċerti aspetti tar-rekwiżit minimu għal fondi proprji u obbligazzjonijiet eliġibbli, (ĠU L, 2024/1174, 22.4.2024). [↑](#footnote-ref-6)
7. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12, ELI: http://data.europa.eu/eli/reg/2010/1093/oj). [↑](#footnote-ref-7)